Om te Bou teen die Raka - Orania Beweging
Om te Bou teen die Raka
Jun 28, 2016 | Nuus | 0 comments
Dr. Danie Langner open so paar weke gelede ons Stadskonferensie met verwysing na Raka. Raka, dwaas, leegheid, niksheid.
Binne vandag se konteks ly vele Suid-Afrikaners aan hierdie toestand; leegheid, sinneloosheid. Dit is asof die woord Raka vandag se Nihilisme perfek beskryf. Die vraag is nie meer: Wat is die sin nie, maar 'n amper passiewe aanvaarding van die chaos en sinneloosheid; selfs meer as bloot aanvaarding, maar die aktiewe bydrae tot die niksheid.
Vanoggend lees ek weereens die begin verhaal in Genesis en die gedeelte in 1:28 val my ook by. Die Kultuuropdrag, die opdrag om die aarde te bewoon en te bewerk. Die reaksie op die leegheid, die woes en leeg van voor die Skepping, die Nihilisme, die Raka is juis dit: Om te Bou.
Raka word nie gestop deur Pretoria te brand nie, inteendeel, Raka wil dit juis hê. In die Bybel vind ons telkemale die dualisme van Chaos teen Orde, Lig teenoor Duisternis, Goed teenoor Kwaad. Raka teenoor Bou.
God kom met die Skepping en skep Orde teen die Chaos, Sin teen die Leegheid, Bou teen die Raka. In hierdie lewe groepeer mens jouself doodeenvoudig by een van die twee groeperinge. Binne die dualisme is jy òf Chaos òf Orde.
God kom vervolmaak sy ordeplan in die volmaakte offer van sy Seun. Hierdeur word die grootste chaos magte, die sonde en die dood, immers geneutraliseer en ons deel aan hierdie neutralisering deur ons geloof in Hom, maar ook in die aktiewe Bou teen die Chaos.
Daar is vandag instansies, organisasie, volkere wat Bou teen die Niksheid. Solidariteit se veldtog #OnsBou is hiervan 'n sprekende voorbeeld. AfriForum, Helpende Hand ook. Ek kyk na ons calvinistiese ingesteldheid op Orania, selfwerksaamheid, eie instellings, eie grond dit alles Bou teen die Raka.
Ek wil vandag sin aanbied, antwoord op die chaos, antwoord op die leegheid en niksheid en Raka: Bou! Ek sien Helpsaamfonds se #mySTAD projek juis in die lig van die Bybelse Kultuuropdrag, bewoon en bewerk die aarde. Ek antwoord Raka vandag: Kyk, ons Bou. Ek antwoord God se roepstem en opdrag met 'n gehoorsame: Bewoon en bewerk! Ja, Here ons Bou saam, ons skep saam met U; gehoorsaam teen die Raka, werk teen die Raka, arbeid teen die Raka, mySTAD teen die Raka.